
Klaipėdos r. Slengių mokyklos
daugiafunkcinio centro 
direktoriaus 2025 m. spalio  22  d. įsakymu Nr. V1-166


KLAIPĖDOS R. SLENGIŲ MOKYKLOS DAUGIAFUNKCINIO CENTRO
UGDYTINIŲ ASMENINIŲ MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO ĮSTAIGOJE TVARKA


I SKYRIUS
BENDROSIOS NUOSTATOS

1. Klaipėdos r. Slengių mokyklos daugiafunkcinio centro (toliau – Įstaiga) Ugdytinių asmeninių mobiliųjų telefonų ir kitų informacinių technologijų įrenginių naudojimo tvarka (toliau – Tvarka) parengta, vadovaujantis Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ir bendrojo ugdymo mokykloje rekomendacijomis, patvirtintomis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu, Nr. V-807/V-726, suderinta su Mokyklos taryba, apibrėžia mokinių asmeninių mobiliųjų telefonų ir kitų informacinių technologijų įrenginių (toliau – asmeniniai informacinių technologijų įrenginiai) naudojimo Įstaigoje ir (ar) dalyvaujant Įstaigos organizuojamose ugdomosiose veiklose ne Įstaigos aplinkoje tvarką.
2. Tvarkos paskirtis – padėti užtikrinti saugią, ugdymui palankią Įstaigos aplinką, kurioje būtų apibrėžtos asmeninių informacinių technologijų įrenginių naudojimo taisyklės, padedančios mokiniams ugdyti atsakingo ir sąmoningo technologinių įrenginių naudojimo įgūdžius.
3. Asmeniniai informacinių technologijų įrenginiai Tvarkoje suprantami, kaip  ugdytinio disponuojama informacinė ir komunikacinė įranga, skirta skambinti ir (arba) susirašinėti teksto ir (arba) garso žinutėmis, ir (arba) klausytis, ir (arba) žiūrėti, ir (arba) dalintis garso ir vaizdo įrašais, ir (arba) naršyti internete, ir (arba) fotografuoti, ir (arba) kitiems su ugdymu nesusijusiems tikslams.
4. Tvarkoje vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.
5. Šia Tvarka siekiama sumažinti patyčių ugdytinių  ir Įstaigos darbuotojų atžvilgiu riziką:
5.1. apribojus prieigą prie socialinių tinklų (sumažėja galimybė tiek patirti, tiek sukelti patyčias);
5.2. vykdyti priklausomybės nuo asmeninių informacinių technologijų įrenginių prevenciją;
5.3. užtikrinti saugumą ir privatumą (be asmeninių informacinių technologijų įrenginių mažėja tikimybė, kad kas nors bus slapta nufilmuotas ar nufotografuotas);
5.4.  ugdymosi kokybės gerinimą (tokioje aplinkoje nėra trikdžių, ugdytiniai gali lengviau susikaupti ir geriau įsisavinti žinias);
5.5. užtikrinti Įstaigos vidinę tvarką.




II SKYRIUS
UGDYTINIŲ ASMENINIŲ INFORMACINIŲ TECHNOLOGIJŲ ĮRENGINIŲ
NAUDOJIMO ĮSTAIGOJE RIBOJIMO ATVEJAI IR IŠIMTYS

6. Ikimokyklinio, priešmokyklinio, 1-4 klasių ugdytiniai negali naudotis asmeniniais informacinių technologijų įrenginiais Įstaigoje ir jos teritorijoje prieš veiklas, pamokas, pamokų ir pertraukų, neformaliojo švietimo užsiėmimų, renginių, edukacijų metu, pailgintoje mokymosi dienos grupėje, veiklose ne įstaigos teritorijoje, išskyrus šiuos atvejus:
6.1. užtikrinant ugdymosi sąlygas ugdytiniams, kuriems dėl jų sveikatos ar kitų objektyvių aplinkybių reikalinga naudotis asmeniniais informacinių technologijų įrenginiais (serga cukriniu diabetu, turi patvirtiną gydytojo diagnozę);
6.2. mokytojo leidimu, kai asmeniniai informacinių technologijų įrenginiai reikalingi ugdymo procesui, kaip darbo priemonė veiklose, pamokose, neformaliojo švietimo užsiėmimuose, konsultacijose;
6.3. skubios pagalbos ar būtinybės susisiekti su tėvais (globėjais, rūpintojais, artimaisiais) atvejais (trauma ir kitos ekstremalios situacijos) mokytojui arba grupės, klasės mokytojui leidus.

III SKYRIUS
PRIEMONĖS REKOMENDACIJŲ ĮGYVENDINIMUI UŽTIKRINTI

7.  Įstaigos asmeninių informacinių technologijų įrenginių naudojimo tvarka ir nuostatos suderintos su Įstaigos taryba. Įstaigos asmeninių informacinių technologijų įrenginių naudojimo tvarką tvirtina Įstaigos vadovas ir skelbia viešai Įstaigos interneto svetainėje.
8.  Atvykę į  Įstaigą, ugdytiniai asmeninius informacinių technologijų įrenginius palieka drabužių spintelėse, kuprinėse arba grupių, klasių dėžutėje. Asmeniniai informacinių technologijų įrenginiai turi būti išjungti arba juose nustatytas begarsis režimas. Ugdytiniai gali jais naudotis tik Tvarkos 6 punkte nurodytais atvejais.
9.  Įstaiga neatsako už asmeninių informacinių technologijų įrenginių saugojimą asmeninėse spintelėse, yra atsakingi patys už asmeninių informacinių technologijų įrenginius.
10. Jei ugdytinis nesilaiko asmeninių informacinių technologijų įrenginių naudojimosi nustatytos tvarkos:
10.1. pirmą kartą pažeidus Tvarką, ugdytinis įspėjamas žodžiu, fiksuojama pastaba MŪSŲ darželis, TAMO dienyne. 
10.2. [bookmark: _Hlk212031576]antrą kartą pažeidus Tvarką, ugdytinio asmeninis informacinių technologijų įrenginys paimamas ir grąžinamas ugdytiniui po veiklų, pamokų. Mokytojas, paėmęs įrenginį, fiksuoja pastabą  MŪSŲ darželis, TAMO dienyne, nurodant grąžinimo laiką.
10.3. trečią kartą pažeidus Tvarką, ugdytinio asmeninis informacinių technologijų įrenginys paimamas, fiksuojama pastaba  MŪSŲ darželis, TAMO dienyne. Įrenginys grąžinamas ugdytinio tėvams (globėjams, rūpintojams);
10.4. ugdytiniui, pakartotinai pažeidinėjančiam asmeninių informacinių technologijų įrenginių naudojimo tvarką, taikomos drausminės nuobaudos (žodinis įspėjimas, fiksuojama pastaba MŪSŲ darželis, TAMO dienyne, svarstymas VGK posėdyje).
11. Įstaigoje pertraukų metu ugdytiniai gali užsiimti aktyvia veikla lauke, grupėse, klasėse ir koridoriuose žaisti stalo žaidimus, skaityti knygas ir kt.
12. Asmeniniai informacinių technologijų įrenginiai turėtų būti naudojami pagal Įstaigos nustatytą tvarką. Stebėseną vykdo kiekvienas mokytojas, švietimo pagalbos specialistas ir direktorius. Ugdytinio tėvai (globėjai) nuolat primena savo vaikui laikytis nustatytos asmeninių informacinių technologijų įrenginių naudojimo tvarkos.

IV SKYRIUS
BAIGIAMOSIOS NUOSTATOS

13. Su šia tvarka grupių, klasių mokytojai supažindina ikimokyklinio, priešmokyklinio, 1-4 klasių ugdytinius žodžiu, o administracija el. dienyne MŪSŲ darželis, TAMO informuoja Įstaigos ugdytinių tėvus (globėjus/rūpintojus).
14. Tvarka gali būti keičiama ar papildoma atsižvelgiant į pasiūlymus Įstaigos direktoriaus įsakymu.
__________________

